PATVIRTINTA

Lietuvos Respublikos švietimo,

mokslo ir sporto ministro

2022 m. d. įsakymu Nr. V-

**2022–2026 M. MOKSLINIŲ TYRIMŲ IR EKSPERIMENTINĖS PLĖTROS PROGRAMA**

**„TAUTINĖ IR / AR KLASINĖ TAPATYBĖ XX A. LIETUVOJE: NUO POLITINIŲ TRAJEKTORIJŲ IKI ASMENINIŲ IŠGYVENIMŲ“**

|  |
| --- |
| **1.** **2022–2026 m. mokslinių tyrimų ir eksperimentinės plėtros programos „Tautinė ir / ar klasinė tapatybė XX a. Lietuvoje: nuo politinių trajektorijų iki asmeninių išgyvenimų“** (toliau – programa)vykdytojas – Lietuvos istorijos institutas. |
| **2. Programos tikslas** – ištirti tautinės tapatybės ir socialinės klasės santykių dinamiką per tarptautinio konteksto, politinių sprendimų, individo elgesio strategijų ir subjektyvių jausenų prizmę. *Programos tyrimo objektas* yra socialinės klasės, socialinės raidos ir nacionalinės politikos bei tautinės tapatybės sąveika, jos raiška socialinėse grupėse bei individų elgsenoje. Svarbu atskleisti, kaip tautinės politikos tikslai buvo bandomi realizuoti per socialinės politikos priemones, kaip visuomenės grupės ir individai tai priėmė. Ir, atvirkščiai, ištirti, kaip pasiremiant socialinės lygybės ir „beklasės visuomenės“ vaizdiniais buvo bandoma įrėminti etninę tapatybę, suvaldyti tautinį nepasitenkinimą. |
| **3. Programos uždaviniai** Šiandien visame pasaulyje augant turtinei nelygybei ir socialinei atskirčiai, kurios itin aštriai pasireiškia buvusiose socialistinėse šalyse, kaip niekada yra aktualu iš istorinės perspektyvos pažvelgti į socialinio teisingumo idėjos genezę ir raišką modernioje Lietuvoje, jos santykį su tautine tapatybe, nacionalinės valstybės vizijomis ir politika – kur šios dvi projekcijos vieną kitą rėmė ir palaikė, o kada susikryžiuodavo, galiausiai, į ką išvirto jau šiais laikais. Pastarųjų trijų dešimtmečio nacionalizmo, tautinės politikos studijos atskleidžia, kad tautiškumas, etninė tapatybė ir jos kultūrinė bei politinė raiška intensyviai plėtojosi per visą XX a. laikotarpį, tame tarpe ir sovietmečiu. Socialinė dinamika mažai tyrinėta, didesnis dėmesys skirtas Lietuvos socialinės politikos bruožams 1918–1940 m. (Bukelevičiūtė ir kt., 2017). Tik kai kuriose studijose užsimenama, kad nepasitenkinimas tautine priespauda, etniniai konfliktai glaudžiai siejasi su socialine diskriminacija ir visuomenės materialine padėtimi (Economic Change and the National Question in Twentieth-Century Europe. Edited by Alice Teichova, Herbert Matis, and Jaroslav Patek. Cambridge: Cambridge University Press, 2003, S. Grybkauskas, Sovietinė nomenklatūra ir pramonės valdymas Lietuvoje 1965-1985 m., Vilnius: LII leidykla, 2011), kalbama apie sovietinį socialinį kontraktą (Linda J. Cook, The Soviet Social Contact and Why It Failed, Harvard University Press, 1993).Ne vien represijos, bet ir išsilavinimo galimybės, įsidarbinimo, karjeros apribojimai dėl „netinkamos“ socialinės ar etninės prigimties ir su tuo susijęs materialinis nepriteklius, vienos ar kitos tautybės atstovų įsitvirtinimas ir dominavimas visuomenės hierarchijos viršuje skatino ne tik socialinį, bet ir tautinį nepasitenkinimą. Kaip pastebi politinės ekonomijos tyrinėtojai, autoritariniai režimai išgyvena „diktatoriaus dilemą“ (Ronald Wintrobe, The Political Economy of Dictatorship, Cambridge University Press, 1998), pasireiškiančią būtinybe remtis išskirtinėmis socialinėmis grupėmis, kurioms yra „permokama“ už jų lojalumą, tuo pačiu didinant į privilegijuotųjų ratą nepatekusiųjų frustraciją. Valdžios atstovų, kariškių, saugumiečių bei dalies inteligentijos išskirtinės privilegijos skatino valdžios ir tautos, etninių bendruomenių skirtį, piliečių nepasitikėjimą politiniu elitu, lėmusį dalies visuomenės paramą radikalioms socialinėms permainoms ar tautinės skriaudos pojūtį, nacionalinius konfliktus ir etninę mobilizaciją. Kita vertus, siekdamos užsitikrinti bent dalinį visuomenės lojalumą ir jos kontrolę, valdžia naudojo etnizacijos, ar atvirkščiai, ją įrėminti turėjusias klasinės tapatybės konstravimo priemones. Nors XX a. Lietuva išgyveno skirtingas santvarkas, socialinės ir ekonominės struktūros paveldas, ankščiau vykęs industrializacijos intensyvumas ir urbanizacijos lygmuo, piliečių politinis įsitraukimas bei šeimos-giminės atmintis veikė naujo režimo elgseną, jo socialinę ir tautinę politiką (žr. Kitschelt et al., Post-Communist Party Systems: Competition, Representation, and Inter-Party Cooperation, Cambridge University Press,1999). Vienas svarbiausių klausimų yra: ar socialinio teisingumo klausimas, klasinės tapatybės formavimas(is) palaikė, ar / ir kada konfliktavo su tautiškumo raida, kuri, savo ruoštu, taip pat buvo veikiama modernizacijos procesų, okupacijų bei socialinės ekonominės transformacijos. Svarbu atskleisti, kaip tautinės politikos tikslai buvo bandomi realizuoti per socialinės politikos priemones, kaip visuomenės grupės ir individai tai priėmė. Ir, atvirkščiai, ištirti, kaip pasiremiant socialinės lygybės ir „beklasės visuomenės“ vaizdiniais buvo bandoma įrėminti etninę tapatybę, suvaldyti tautinį nepasitenkinimą. **Uždaviniai**. **I uždavinys** *Reikšmės ir vyksmai: sąvokų ir diskursų santykis su socialiniais ir ekonominiais procesais*. Įgyvendinant šį uždavinį siekiama ištirti valdžios institucijų, personalinių tinklų ir veikėjų turėtas vizijas bei naudotą frazeologiją, visuomenėje įsitvirtinusius diskursus bei sampratas apie tuometinę ūkinę, socialinę ir kultūros ”tikrovę”. Pasitelkiant tuometinius archyvų dokumentus, spaudą, ego dokumentus ir naudojant sąvokų istorijos prieigą analizuojamos viešai deklaruotos, siaurame rate išsakytos ir ego dokumentuose pasižymėtos sampratos. Iš kitos pusės, pasinaudojant socialinės ir ūkio istorijos tyrimų metodais analizuojami ūkinės plėtros, socialinės raidos, etninės sudėties kaitos duomenys. Ypatingas dėmesys skiriamas asmenų, visuomenės grupių socialinės padėties ir tautiškumo santykiui, atskleidžiant, kaip ekonominė ir socialinė dinamika, tautinė kaita veikė teisingumo ir „teisybės“ suvokimą, kėlė įtampas ir nesutarimus, kokios priemonėmis valdžia stengėsi išspręsti ar užkardyti, lokalizuoti tautiškumo ir socialinės padėties sąlygotus nesutarimus, kokios idėjos buvo palaikomos per horizontalius tinklus, o kokios nuostatos buvo diegiamos iš viršaus ir sąlygojo struktūrines problemas. Bus siekiama atskleisti, kokie individualūs žingsniai lėmė karjerą ir aukštą socialinį statusą, kokį poveikį čia vaidino priklausymas vienai ar kitai etninei grupei, tikrinama, ar būta „klasinės“ savimonės. **II uždavinys** *Socialinių klasių ir sluoksnių studijos*. Siekiama išnagrinėti valdančiosios, viduriniosios, inteligentijos, darbininkijos ir valstietijos klasių bei sluoksnių formavimąsi tarpukario ir sovietmečio Lietuvoje, ištirti aukštojo, partinio švietimo raidą, jų poveikį tautinių ir socialinių grupių padėčiai, elito formavimuisi. Daug dėmesio bus skirta inteligentiškumo ir miesčioniškumo sąvokų istorijai, jų santykio su socialiniais procesais sovietmečiu analizei. Tai padės aiškinantis viduriniosios klasės ribas ir jos socialinę padėtį visuomenėje, o kartu leis ištirti požiūrį į turtinę ir socialinę nelygybę. Tuo labiau, kad inteligentijoje stipri socialinės lygybės idėja, bet kartu ryškus ir kultūrinio išskirtinumo akcentavimas, reiškęs ir simbolinės nelygybės siekį. **III uždavinys**. *Etninių mažumų ir išeivijos veiksnys etninei ir socialinei politikai*. Nors, atrodytų, ir būdamos skirtingos prigimties veiksniais, tiek tautinės mažumos, tiek ir išeivija leidžia iš šalies pažvelgti į tautinę, ūkinę ir socialinę situaciją XX amžiuje. Etninių mažumų padėtis buvo ne tik valdžios tautinės politikos objektu. Jos itin jautriai reaguodavo į socialines ir ūkines problemas, jose įžvelgdamos ir tautinės diskriminacijos momentus. Mokslinėje literatūroje yra tyrinėta, nors ir nepakankamai, rusų tautinės mažumos padėtis Lietuvoje XX a. Šioje programoje bus labiau susitelkiama į kitų tautinių mažumų, ypač lenkų ir žydų, situaciją, tautinių mažumų vidurinį išsilavinimą. Svarbiu faktoriumi socialinėje ir tautinėje srityje buvo ir lietuvių išeivija. Pirmieji oficialūs ryšiai bei privačios kelionės „atšilimo“ metais žymėjo politinį lūžį ir atvėrė kelią naujiems procesams ne tik išeivijoje, bet ir okupuotoje Lietuvoje. Imta siųsti ne vien materialinė parama tiems, kuriuos režimas žlugdė. Vyko emigracija į Vakarų šalis, daliai karo metais išskirtų šeimų pavyko susijungti. Tad įgyvendinant šį uždavinį siekiama išanalizuoti išeivijos faktorių sovietinės Lietuvos visuomenei - socialinio lygmens impulsus, šeimų (taip pat ir tautinių mažumų) naudojimąsi galimybėmis, kurias atvėrė *geležinės uždangos* spragos. |
| **4. Metodologinis tyrimų pagrindimas** Be istoriniuose tyrimuose tradicinių analitinio ir aprašomojo metodų, įgyvendinant Programą bus pasitelkti diskursų analizės, palyginamieji, statistiniai, pusiau struktūruoto interviu bei socialinių tinklų metodai. Palyginamasis ir statistiniai metodai būtini ne tik išskiriant ir analizuojant skirtingų socialinių ir etninių grupių situacijas, bet ir lyginant socialinę ir tautinę padėtį Lietuvoje su kitomis respublikomis, ypač Latvijoje ir Estijoje. Programų vykdytojų surinkta tam tikra dalis archyvinės medžiagos Rusijos, Latvijos, Estijos, Moldovos, Gruzijos, Kazachstano, JAV archyvuose leidžia įžvelgti tiek raidos paralelės, tiek ir egzistavusius skirtumus net ir atrodytų gana centralizuotoje sovietinėje imperijoje. Struktūruotų interviu bei ego dokumentų analizė leis pažvelgti į tuometinę politiką, ekonominę situaciją ir turtinę nelygybę iš asmens perspektyvos.  |
| **5**. **Tyrimų etapai ir jų charakteristika; detalus įgyvendinimo planas**Nors esama įdirbio iš 2017–2021 m. vykdytos programos bei surinkta dalis archyvinės medžiagos, pirmajame 2022–2023 m. etape bus renkama istoriografinė ir archyvinė medžiaga, studijuojama literatūra. Minėtame etape tarp publikacijų vyraus recenzuoti mokslo straipsniai. Jų rankraščiai bus aptariami programos vykdytojų seminaruose. Šiame etape taip pat bus parengtas išsamus būsimos daugiatomės Lietuvos istorijos sintezės 1940–1988 m. tomo planas- prospektas ir pristatytas atvirame programos seminare, pakviečiant kolegas ir iš kitų institucijų. 2024–2026 m. bus rengiami sintezės tomo, monografijų, studijų, dokumentų ir šaltinių rinkinių rankraščiai, vykdoma tyrimų rezultatų sklaida.  **I uždavinys. Reikšmės ir vyksmai: sąvokų, ideologinės kalbos bei diskursų santykis su socialiniais ir ekonominiais procesais.** Tema: „Socialinė politika Lietuvos Respublikoje (1918–1940) ir Lietuvos SSR (1940–1941 m.)“. Nors istoriografijoje 1918–1940 m. laikotarpis išsamiai ištyrinėtas (žr., pvz, du akademinės istorijos sintezės tomus), tačiau trūksta būtent socialinės istorijos tyrimų. Būtina analizuoti šias problemas: Darbo sąlygos ir bedarbystė, darbo santykius apibrėžianti juridinė bazė, jos neišbaigtumas (ypač žemės ūkyje), gerovė ir skurdas, socialinės apsaugos efektyvumas, sveikatos apsaugos sistemos veikla ir problemos joje, mokesčių sistema; nusikalstamumo lygio dinamika, egzistavusios socialinės įtampos, tame tarpe tarp valstietijos ir valstybinio kapitalo įmonių, bei tarp kaimo visuomenės ir miesto gyventojų. Tiriami aspektai: Socialinio teisingumo samprata, socialinio teisingumo vizija tarp skirtingų ideologinių stovyklų Lietuvoje tarpukariu; valstybinės socialinės politikos kryptys: pasiekimai ir trūkumai; socialiniai neramumai ir vyriausybės priemonės stabilizuoti visuomeninį gyvenimą (palaikyti socialinę ramybę); socialinės politikos pokyčiai Antrojo pasaulinio karo ir politinių transformacijų laikotarpiu po 1940 m. Darbų seka:2022–2023 m.: istoriografinės ir šaltinių medžiagos rinkimas. Daugiatomės Lietuvos istorijos tomo dalies, skirtos 1940-1941 m. plano rengimas. Dviejų mokslo straipsnių įteikimas.2024 m.: tekstų daugiatomės istorijos tomui rašymas. Mokslinio straipsnio įteikimas. 2025 m.: tekstų daugiatomės istorijos tomui rašymas. Mokslinio straipsnio įteikimas.2026 m.: mokslo monografijos rankraščio įteikimas. Dalyvavimas mokslinėje konferencijoje.(darbų apimtys – atitinkančios etato dydžio reikalavimus).Rezultatai: mokslo monografija, 4 mokslo straipsniai, daugiatomės Lietuvos istorijos dalys. Tema: „Politinis atstovavimas ir pilietinės teisės sovietiniu ir transformacijos laikotarpiu“. Tyrimas susitelkia į sovietinės „liaudies demokratijos“ ideologinių-juridinių-administracinių principų ir jų taikymo praktikoje mechanizmų analizę. Kiek realiai buvo atstovaujami piliečiai „tarybų“ šalyje? Ar buvo girdimi jų rūpesčiai ir lūkesčiai? Ar „viršūnės“ atsižvelgdavo į „apačių“ reikalavimus? Kokios buvo nomenklatūros kontrolės priemonės iš visuomenės pusės? Kokiais kanalais ir kokiomis formomis veikė sovietinis socialinis kontraktas? Socialinio statuso (proletariato klasės iškėlimas ideologijoje) ir kasdienių darbinių ir buitinių tarpusavio santykių neformaliojoje sovietinėje socialinių klasių ir grupių hierarchijoje analizė. Disidentijos ir subkultūrų / kontrkultūrų raida ir padėtis vėlyvuoju sovietmečiu žvelgiant per deklaruojamų ir realiųjų žmogaus teisių (ir jų pažeidinėjimų) prizmę. Lietuviškojo (religinio ir ne tik) nonkomformizmo specifika lyginant su kitomis sąjunginėmis respublikomis.Darbų seka:2022–2023 m.: istoriografinės ir šaltinių medžiagos rinkimas.2024 m.: šaltinių medžiagos tyrimas ir vertinimas, straipsnių parengimas, publikavimas, šaltinių rinkinio parengimas ir publikavimas. 2025 m.: straipsnių rengimas, publikavimas, tekstų daugiatomės istorijos sovietmečio tomui rašymas. 2026 m.: monografijos parengimas ir publikavimas, dalyvavimas konferencijoje.(darbų apimtys – atitinkančios etato dydžio reikalavimus).Rezultatai: mokslinė monografija, šaltinių rinkinys apie disidentijos veiklą, dalis daugiatomės istorijos sovietmečio tomui, 2 moksliniai straipsniai, pranešimai mokslinėse konferencijose. Tema: „Socialinio ir istorinio teisingumo diskursai vėlyvuoju sovietmečiu“. Tyrime bus analizuojami *Atlydžio* metais viešojoje erdvėje pasklidę ir vėlyvuoju sovietmečiu įsišakniję socialinio ir istorinio teisingumo diskursai bei jų poveikis etninės mobilizacijos procesams. Bus siekiama išsiaiškinti, kaip šiuos diskursus veikė priverstinių perkėlimų ir migracijos patirtys, vakarų disporos faktorius bei santykiai su kitomis etninėmis grupėmis. Bus gilinamasi, kaip sistemos sukurtos modernios institucijos gali tapti antimodernistinių diskursų sklaidos ir etninės mobilizacijos priemone. LSSR atvejis bus analizuojamas platesniame lyginamajame nacionalinės politikos bei tautinės tapatybės santykių kontekste. Darbų seka:2022–2023 m.: istoriografinės ir šaltinių medžiagos rinkimas, dalyvavimas su pranešimu ilgalaikės programos tema konferencijoje. 2024 m.: šaltinių medžiagos tyrimas ir vertinimas, dalyvavimas su pranešimu ilgalaikės programos tema konferencijoje. 2025 m.: Tolimesnė šaltinių paieška, istoriografijos analizė, 1 mokslinio straipsnio parengimas, dalyvavimas su pranešimu konferencijoje.2026 m.: tolimesnė šaltinių paieška, istoriografijos analizė; 1 straipsnio parengimas.Rezultatai: 2 moksliniai straipsniai, pranešimai mokslinėse konferencijose. Tema: „Sovietinės ūkio politikos įtaka Lietuvos socialinei ir ekonominei raidai bei tautiniams santykiams“. Tiriamas sovietinės ūkio ir socialinės politikos poveikis socialinei dinamikai ir tautiniams santykiams, sovietinis „socialinis kontraktas“, regioninių centrų plėtros įtaka tautinei sudėčiai, represijos bei „minštosios“ sovietinimo ir lojalumo palaikymo priemonės, panaudojant deificitų, privilegijų sistemas. Analizuojamos šovinizmo, nacionalizmo, lygybės, darbininkiško avangardo sąvokos, etninių ir socialinių konfliktų gamybiniuose kolektyvuose tyrimai.Darbų seka:2022–2023 m.: istoriografinės ir šaltinių medžiagos rinkimas, daugiatomės Lietuvos istorijos tomo, skirto sovietmečiui, išplėstinio plano-prospekto rengimas, mokslinis pranešimas tarptautinėje konferencijoje, tradicinio metinio mokslinio seminaro sovietmečio tema organizavimas ir pranešimas jame.2024 m.: tekstų daugiatomės tomo rengimas ir rašymas, seminaro sovietmečio sintezės tema organizavimas.2025 m.: tekstų daugiatomės istorijos tomui rašymas, straipsnio rengimas ir publikavimas, mokslinis pranešimas tarptautinėje konferencijoje. 2026 m.: įvado ir išvadų daugiatomės Lietuvos istorijos tomui rašymas, tomo redagavimas, programos baigiamosios konferencijos organizavimas.Rezultatai: daugiatomės istorijos tomo dalys, 1 publikuotas recenzuotas mokslo straipsnis įtrauktas į *Clarivate Analytics Web of Science* ar *SCOPUS* duomenų bazę (toliau – WoS ar Scopus), 3 pranešimai mokslinėse konferencijose, 2 pranešimai moksliniuose seminaruose. Tema: „Sovietinė žemės ūkio modernizacija šeštajame – aštuntajame dešimtmetyje. Sovietinė žemės ūkio modernizacija – tai klausimas apie Lietuvos žemės ūkio modernizavimo kelius ir metodus, apie modernizacijos sąlygų sukūrimą.Lietuvoje (kaip ir Latvijoje, Estijoje) modernizacijos procesai, lyginant su likusia SSRS dalimi, turėjo savo specifiką, tačiau kartu buvo sudedamoji SSRS žemės ūkio modernizacijos dalis. Sovietinio tipo modernizaciją galima traktuoti kaip specifinį ar alternatyvų industrinės visuomenės modernizacijos būdą. Darbų seka:2022–2023 m.: istoriografinės ir šaltinių medžiagos rinkimas archyvuose, bibliotekose ir internetinėse svetainėse. Sintezės (Lietuvos sovietmečio tomas) dalies „Žemės ūkis 1944–1953 m.“ antros dalies (2 autoriniai lankai (toliau – a. l.) užbaigimas, recenzavimas ir galutinis aprobavimas. 2024 m.: istoriografinės ir šaltinių medžiagos rinkimas archyvuose, bibliotekose ir internetinėse svetainėse, šaltinių medžiagos tyrimas, verifikavimas ir vertinimas. Sintezės (Lietuvos sovietmečio tomas) dalies „Politinės represijos 1944–1953 m.“ 1,5 a. l. rašymas.2025 m.: Sintezės (Lietuvos sovietmečio tomas) dalies „Politinės represijos 1944–1953 m.“ 1,5 a. l. rašymas, užbaigimas ir aprobavimas.2026 m.: straipsnių apie Lietuvos žemės ūkio modernizaciją šeštajame-aštuntajame dešimtmetyje“ rašymas ir paskelbimas.Rezultatai: studija, sintezės (Lietuvos sovietmečio tomas) dalių „Žemės ūkis 1944 -1953 m.“ ir „Politinės represijos 1944–1953 m.“ parašymas, 2 mokslo straipsniai, 2 pranešimai mokslinėse konferencijose, 3 seminarai. Tema: „Sovietinės ūkinės ir socialinės mobilizacijos formos“. Lietuviškoje istoriografijoje praktiškai nėra darbų, kuriose butų aptariamas klausimas, kaip Lietuvos SSR vadovybė sprendė sovietinę administracinę-komandinę ekonominę sistemą kamavusią darbo našumo kėlimo problemą. Tokioje sistemoje šalia ekonominių, administravimo priemonių, kuriomis bandytą spręsti problemą, svarbų vaidmenį vaidino ideologija, konkrečiai, socialistinis lenktyniavimas. Socialistinis lenktyniavimas turėjo ir dar vieną reikšmę – socializacijos. Socialistinis lenktyniavimas turėjo formuoti „naują“, sovietinį (nesavanaudišką, kolektyvinį), požiūrį į darbą. Ši – socialistinio lenktyniavimo – praktika Lietuvoje pradėta diegti tuoj po okupacijos. Tyrimo tikslas – išsiaiškinti, kokia buvo socialistinio lenktyniavimo praktika Lietuvoje vėlyvojo stalinizmo ir ankstyvosios destalinizacijos laikotarpiu. Darbų seka:2022–2023 m.: istoriografinės ir šaltinių medžiagos rinkimas.2024 m.: šaltinių medžiagos tyrimas ir vertinimas.2025 m.: straipsnio parašymas ir įteikimas Lietuvos akademiniams žurnalui, Lietuvos istorijos tomo dalies rengimas. 2026 m.: daugiatomės Lietuvos istorijos tomo dalies rašymas, pranešimas mokslinėje konferencijoje.Rezultatai: daugiatomės Lietuvos istorijos tomo dalis, mokslinis straipsnis „Ekonomika ir ideologija: socialistinis lenktyniavimas sovietinėje Lietuvoje“, pranešimas mokslinėje konferencijoje. Tema: „Socialinis teisingumas Pirmojo pasaulinio karo metais: ,,vokiškos baudžiavos“ fenomenas“. Tiriama nacionalinės socialinio teisingumo idėjos vokiečių okupacijoje Pirmojo pasaulinio karo metais: raiškos erdvė ir raida 1915–1918 m. Siekiama užčiuopti, išryškinti bei klasifikuoti šių idėjų apraiškas tiek anuometinėje žiniasklaidoje, tiek ir visoje kitoje karo metų laikotarpio viešojo gyvenimo plotmėje, kaip antai: susirinkimuose, mitinguose, pasitarimuose su okupacinės valdžios atstovais ir pan., apie ką daugiausia žinome vėlgi iš tos pačios žiniasklaidos pranešimų. Kita tyrimo kryptis yra tautinio valstybingumo ir socialinio teisingumo idėjų santykis lietuviškoje Oberosto žemių spaudoje Pirmojo pasaulinio karo metais. Tyrimas remiasi spauda, kaip šiuo atveju reikšmingiausia istorinių šaltinių grupe. Kadangi ši spauda nebuvo gausi, iš esmės dirbama su trijų laikraščių – oficialiojo Lietuvos Tarybos nuomonę reprezentuojančio ,,Lietuvos aido“, krikščioniškojo ,,Tėvynės Sargo“ ir kairuoliškojo ,,Darbo Balso“ skelbta medžiaga.Darbų seka:2022–2023 m.: istoriografinės ir šaltinių medžiagos rinkimas, straipsnio parašymas ir įteikimas Lietuvos akademiniams žurnalui.2024 m.: šaltinių medžiagos ir spaudos tyrimas, mokslinio straipsnio parengimas.2025 m.: straipsnio parašymas ir įteikimas Lietuvos akademiniams žurnalui, pranešimas moksliniame seminare. 2026 m.: straipsnio parašymas ir įteikimas Lietuvos akademiniams žurnalui (darbų apimtys – atitinkančios etato dydžio reikalavimus).Rezultatai: 4 moksliniai straipsniai, 1 pranešimas moksliniame seminare. **II uždavinys. Socialinių klasių ir sluoksnių studijos**.Tema: „Darbininkija ar proletariatas? Lietuvių darbininkų klasės kūrimas(is) Lietuvoje 1918–1990 m.“Darbininkų sluoksnio formavimasis, tautinė sudėtis, kolektyvinės tapatybės ir savivokos, socialinio statuso tyrimai. Socialinės sąlygos profesiniam rengimui ir karjerai. Darbo etika ir „antietika“. Kasdienybė ir buitis (būstas, laisvalaikis, vartojimas, vertybės, „gyvenimo stilius“). Darbininkai formaliojoje ir neformaliojoje ekonomikoje („kombinavimas“, „išnešimai iš gamyklų“, prieiga prie „blato“ ir „deficito“). Darbininkijos ir valstietijos sąveika („pagalba kolūkiams“, „šefavimas“). Darbininkai ir inteligentija. Darbininkai ir valdžia.Darbų seka:2022–2023 m.: istoriografinės ir šaltinių medžiagos rinkimas.2024 m.: šaltinių medžiagos tyrimas ir vertinimas, straipsnių parengimas, publikavimas. 2025 m.: šaltinių medžiagos tyrimas ir vertinimas, straipsnių parengimas, publikavimas.2026 m.: šaltinių rinkinio parengimas ir publikavimas.Rezultatai: dalis daugiatomės istorijos sovietmečio tomui, 3 moksliniai straipsniai, iš kurių bent vienas WoS ar Scopus žurnale*,* pranešimai mokslinėse konferencijose.Tema: „Aukštojo mokslo ir studijų poveikis socialinių ir tautinių grupių stratifikacijai sovietmečiu“. Tyrinėjama sovietinė politika aukštojo mokslo srityje, studentų tautinė ir etninė sudėtis, specialistų etninės grupės, jų socialinis statusas darbo kolektyvuose ir visuomenėje. Šios programos metu studijų tyrimas neapsiribos viena profesija ar specializacija, dėmesys skiriamas visai aukštojo mokslo ir studijų sistemai sovietmečiu. Taip pat bus tiriama rusakalbė techninė inteligentija, žydų tautybės inžinerijos siekis išvykti į istorinę tėvynę ir su tuo susijusios įtampos visuomenėje.Darbų seka:2022–2023 m.: istoriografinės ir šaltinių medžiagos rinkimas; 2024 m.: šaltinių medžiagos tyrimas, dokumentų publikavimas;2025 m.: mokslinio straipsnio parengimas ir publikavimas, teksto sintezei rengimas.2026 m.: teksto sintezei rengimas. Rezultatai: sintezės dalis, 1 mokslinis straipsnis, 1 dokumento publikacija, 1 pranešimas mokslinėje konferencijoje. Tema: „Inteligentija ir vidurinė klasė sovietmečiu: tautinės ir socialinės tapatybės sankirtos“. Viduriniosios klasės egzistavimas sovietmečiu kelia klausimų, į kuriuos bus siekiama atsakyti tiriant inteligentiją. Analizuojamas klausimas, ar inteligentija buvo socialinė klasė, ar labiau socialinė grupė, platesnės viduriniosios klasės dalis, koks buvo jos santykis su (kitomis) viduriniosios klasės grupėmis. Siekiama išsiaiškinti, kaip šias grupes veikė sovietinis socialinės lygybės deklaravimas ir realių socialinių skirtumų egzistavimas. Bus analizuojama, kaip keitėsi tautinė ir socialinė inteligentijos tapatybė keičiantis kartoms, kaip (ar) mažėjo tarpukario tapatybės paveldas bėgant laikui, karjeros ribojimai dėl socialinės kilmės. Taip pat keliamas klausimas, kiek inteligentija vykdė sovietinės santvarkos numatytą socialinę ir tautinę politiką, o kiek pamažu virto alternatyviu elitu, galinčiu pasiūlyti savitą pasaulio paaiškinimą, alternatyvų politinio elito diegiamai ideologijai. Darbų seka:2022–2023 m.: istoriografinės ir šaltinių medžiagos rinkimas, pranešimai moksliniuose seminaruose sovietmečio tema.2024 m.: šaltinių medžiagos tyrimas ir vertinimas, tekstų daugiatomės sovietmečio istorijos tomui rašymas.2025 m.: tekstų daugiatomės istorijos sovietmečio tomui rašymas, mokslinio straipsnio rengimas ir įteikimas, pranešimas mokslinėje konferencijoje.2026 m.: monografijos parašymas ir parengimas, mokslinio straipsnio parengimas, pranešimas baigiamojoje programos konferencijoje.Rezultatai: mokslinė monografija, daugiatomės istorijos tomo dalys, 2 publikuoti recenzuoti moksliniai straipsniai iš jų bent vienas WoS ar Scopus žurnale, 2 pranešimai mokslinėse konferencijose, 5 pranešimai moksliniuose seminaruose. Tema: „Ūkininkas ir valstietis tampa kolūkiečiu. Socialinė dinamika Lietuvos kaime“.Socialiniai ekonominiai skirtumai, vystymosi ypatumai ir pajamų nelygybė tarp miesto ir kaimo, pajamų kaita ir lygybė, socialinis statusas, galia, įtaka, buitis ir materialinis atlygis kolūkiuose – tai problemų ratas, orientuojantis į socialinę istoriją, socialinio teisingumo klausimus. Programoje tiriama valstietijos socialinis sluoksnis, nagrinėjama, kaip ir kiek pati valstybė (sistema, institucijos, valstybinių-visuomeninių struktūrų galios veikėjai) tampa socialinio (ne)teisingumo įgyvendintoja ir kolūkiečių eksploatacijos šaltiniu.Darbų seka:2022–2023 m.: istoriografinės ir šaltinių medžiagos rinkimas archyvuose, bibliotekose ir internetinėse svetainėse.2024 m.: straipsnio „Kolūkinė kasdienybė: socialinis ir kultūrinis aspektai“ (1,5 a. l.) parašymas.2025 m.: straipsnio apie Lietuvos kolūkinės sistemos socialinius aspektus šeštajame-aštuntajame dešimtmetyje“ rašymas ir paskelbimas.2026 m.: straipsnio apie kolūkiečio gyvenimą, darbą ir poilsį parengimas ir paskelbimas.Rezultatai: Sintezės tomo dalis, 3 moksliniai straipsniai, 2 pranešimai mokslinėse konferencijose.Tema: „Sovietinio politinio - partinio elito formavimo ypatybės ir jo adaptacija posovietinėje Lietuvoje“. Sovietinėje Lietuvoje egzistavo platus „partinio mokymo“ tinklas, visgi, svarbiausia to tinklo institucija buvo Vilniaus aukštoji partinė mokykla. Todėl daugiausia dėmesio ir bus skiriama Vilniaus aukštajai partinei mokyklai. Šioje tyrimo dalyje atsakoma į kelis klausimus: pirma, koks buvo mokymo mokykloje turinys; antra, mokymo turinyje buvo derinami ideologiniai, profesiniai ir tautiniai aspektai; trečia, ar mokykloje suformuotas *kultūrinis kapitalas* turėjo (neturėjo) įtakos mokyklos auklėtinių socialinėms karjeroms ir jų adaptacijai posovietinėje Lietuvoje. Metodologiniu pagrindu tyrimui pasirinkta P. Bourdieu kultūrinio kapitalo samprata Antra vertus, metodologine prasme programoje atliekamas tyrimas artimas kolektyvinės biografijos žanro studijoms. Taigi, tyrimas suponuotų ir besimokančių socialinės („klasinės“) kilmės, išsilavinimo, tautybės identifikavimą. Darbų seka:2022–2023 m.: teorinės – metodologinės literatūros analizė, istoriografinės ir šaltinių medžiagos rinkimas. 2024 m.: šaltinių medžiagos tyrimas ir vertinimas. 2025 m.: straipsnio publikavimas, monografijos dalies parašymas2026 m.: galutinio monografijos teksto įteikimas(darbų apimtys – atitinkančios etato dydžio reikalavimus).Rezultatai: mokslinė monografija „Partinis mokymas sovietinėje Lietuvoje. Vilniaus aukštoji mokykla tarp ideologijos ir tautiškumo“ (8 a. l.), mokslinis straipsnis „LSSR Liaudies ūkio taryba: sovietinio partinio – ekonominio elito lūkesčiai ir realybė“ (WoS ar Scopus žurnale) (1 a. l.), pranešimas mokslinėse konferencijoje. **III uždavinys. Etninių mažumų ir išeivijos veiksnys tautinei ir socialinei politikai.**Tema: „Žydų kultūrinio elito išvykimas iš Lietuvos sovietmečiu“. Tyrime bus analizuojami žydų kultūrininkų išvykimo procesas, jo ilgalaikės kultūrinės ir socialinės pasekmės. Darbų seka:2022–2023 m.: istoriografinės ir šaltinių medžiagos rinkimas, dalyvavimas su pranešimu ilgalaikės programos tema konferencijoje. 2024 m.: šaltinių medžiagos tyrimas ir vertinimas.2025 m.: Tolimesnė šaltinių paieška, istoriografijos analizė, dalyvavimas su pranešimu konferencijoje.2026 m.: istoriografijos analizė; 1 straipsnio parengimasRezultatai: 1 mokslinis straipsnis (WoS ar Scopus žurnale), pranešimai mokslinėje konferencijoje. Tema: „Ryšys su laisvuoju pasauliu: Lietuvos gyventojų emigracija iš Sovietų Sąjungos“. Naujausioje lietuvių istoriografijoje išeivijos tyrimai iš esmės grindžiami išlikusiais KGB archyvais. Tačiau ne visi ryšiai, ypač mezgami tarp šeimos narių sąmoningai konspiratyviai, toje institucijoje buvo matomi arba įstengta juos aprėpti. *Atšilimu*, išėjimu iš politinės izoliacijos ir demokratinės valstybės įvaizdžiu suinteresuotas režimas susidūrė su piliečių akibrokštu – siekiu ištrūkti už *geležinės uždangos*, o ištrūkusieji nesijautė esą sovietiniais piliečiais. Išvykę lietuviai stipriai diskreditavo režimą – dalijo interviu, išėjo jų knygų (ir užsienio kalbomis) apie gyvenimą lageriuose ir tremtyje. Vykdant projektą tiriami klausimai: KGB akiratin nepatekusios gyventojų iš Lietuvos SSR ir laisvojo pasaulio ryšių mezgimo strategijos ir nekontroliuojama parama; legali emigracija į Vakarų šalis ir ištrūkimo už *geležinės uždangos* propagandinis kontekstas Šaltojo karo metais – spaudos ir radijo stočių (*Amerikos balso*) susidomėjimas atvykusiais, jų liudijimų sklaidos mastas, svarba išeivijai ir Vakarų visuomenei.Darbų seka:2022–2023 m.: istoriografijos ir šaltinių paieška, mokslinių straipsnių publikavimas.2024 m.: šaltinių tyrimas ir vertinimas, mokslinių straipsnių publikavimas.2025 m.: monografijos rašymas, mokslinių straipsnių publikavimas.2026 m.: baigiama ir įteikiama spaudai monografija, dalyvavimas konferencijoje.Rezultatai: 10 aut. l. mokslinė monografija sąlyginiu pavadinimu: *Kova už šeimų susijungimą: Lietuvos gyventojų emigracija iš Sovietų Sąjungos*, 4 moksliniai straipsniai.Tema: „Viduriniojo švietimo raida ir jo poveikis etninių mažumų padėčiai“.Vykdomi tyrimai koncentruotųsi į etninio švietimo padėties analizę. Švietimas buvo reikšmingas veiksnys asmens/etninės grupės padėčiai užtikrinti ir ją gerinti. Lyginamuoju aspektu (tiriant nedominuojančių etninių grupių (rusų, lenkų, žydų, baltarusių) ir dominuojančios grupės – lietuvių – situaciją) būtų tiriamas švietimo vaidmuo etninių bendruomenių socialinės padėties pokyčiams sovietinei valdžiai vykdant visuomenės homogenizaciją. Būtent sovietinio švietimo sistema ir jos dinamika turėjo padėti realizuoti šį planą. Analizuojant tuometinę švietimo politiką, mokymo turinį, formas ir būdus, etninių grupių padėties diferenciaciją (teritorinis aspektas (miesto ar kaimo gyventojai), švietimo prieinamumas, jo kokybė, paveldėtas išsilavinimo lygis ir t.t.) bus siekiama išsiaiškinti vidurinio švietimo vaidmenį etninių bendruomenių socialinei stratifikacijai, jų etninei mobilizacijai ir konsolidacijai, asmens/lokalios bendruomenės lūkesčių realizacijai. Būtų tiriamos įvairių etninių bendruomenių reakcijos/atsakas į sovietinę homogenizaciją ir modernizaciją, jų veiklos švietimo lauke strategijos ir ilgalaikės pasekmės.Darbų seka:1) 2022–2023 m. – šaltinių ir istoriografinės medžiagos paieška ir rinkimas; pranešimas mokslinėje konferencijoje (2022 m.), mokslinių straipsnių iš tyrimų problematikos (preliminarūs pavadinimai: „Mokytis privalo visi: švietimo galimybės Lietuvoje pokario metais“, „Etninių mažumų tremtinių vaikų švietimas XX a. 6–7 deš.“) rengimas ir įteikimas mokslinio leidinio redkolegijai (2023 m.).2) 2024 m. – mokslinio straipsnio iš tyrimų problematikos (preliminarus pavadinimas „Etninių mažumų švietimas gimtąja kalba: tarp lūkesčių ir realybės“ rengimas ir įteikimas mokslinio leidinio Lenkijoje redkolegijai; pranešimo moksliniame seminare pristatymas; mokslinė dokumento publikacija (švietimo tema). 3) 2024–2025 m. teksto daugiatomės Lietuvos istorijos sintezės sovietmečio tomui rašymas (1,5–2 a.l.). Problematika: Lietuvos demografinės padėties (1944–1990 m.) raida (gyventojų skaičiaus, etninės sudėties ir kt. demografinių rodiklių kaita, migracijos į ir iš Lietuvos įtaka demografiniams pokyčiams); studijos iš tyrimų tematikos rengimas (planuojama apimtis 4–4,5 a.l.); pranešimas mokslinėje konferencijoje.4) 2026 m. – studijos rankraščio parengimas.Rezultatai: 3 moksliniai straipsniai, daugiatomės Lietuvos istorijos sovietmečio tomo dalies tekstų parengimas, 1 studija, 1 mokslinė publikacija; 3 pranešimai mokslinėse konferencijose ir seminaruose.Lietuvos istorijos institute grupė doktorantų rengia disertacijas socialinės politikos 1918-1940 m. ir 1941–1944 m. temomis. Doktorantūrą vykdantys bei ją baigę ir Institute mokslininko karjerą pradėję jauni tyrėjai bendradarbiaus su Programos vykdytojais, jų individualūs planai bus derinami su Programos tikslu ir uždaviniais.  |
| **6. Numatomi rezultatai**Vienu svarbiausiu Programos rezultatu bus daugiatomės Lietuvos istorijos sintezės 1940-1988 m. tomo parengimas ir publikavimas. Programos metu planuojama parengti 5 mokslo monografijas, 2 mokslo studijas, 1 šaltinių rinkinį, 34 mokslinius straipsnius, iš kurių bent 5 užsienio WoS ar Scopus žurnaluose. |
| **7. Rezultatų sklaidos priemonės**1. Tyrimų rezultatai bus viešinami publikuojant juos mokslinėje spaudoje, skelbiant mokslo straipsnius, studijas ir istorijos šaltinių publikacijas.
2. Tyrimų rezultatai bus pristatomi visuomenei parengiant ir skaitant pranešimus seminaruose ir nacionalinėse bei tarptautinėse konferencijose.
3. Lietuvos istorijos institute bus suorganizuotas programos vykdytojų tarpinis seminaras ir baigiamoji konferencija.
4. Tyrimų rezultatams viešinti bus pasitelkiama Lietuvos istorijos instituto interneto puslapis, paskyra socialiniuose tinkluose, Instituto *YouTube* kanalas, rengiamos parodos ir kitos sklaidos priemonės (interviu, viešos paskaitos ir kt.), o Programos vykdytojai dalyvaus televizijos ir radijo laidose („Istorijos detektyvai“, „Džiazuojanti istorija“, „Istoriko teritorija“, „Homo cultus“ ir pan.); viešos paskaitos; knygų aptarimai; seminarai visuomenei (LMAVB, Lietuvos nacionalinis muziejus, Vilniaus knygų mugė).
5. Tyrimų rezultatai bus skleidžiami kultūrinėje spaudoje („Naujasis Židinys-Aidai“, „Kultūros barai“, „Šiaurės Atėnai“, „Metai“, „Literatūra ir menas“ bei kt.). Planuojama, kad kiekvienas Programos vykdytojas parengs bent po vieną mokslo populiarinimo publikaciją.
 |

**8. Programai vykdyti skirtos lėšos** 794 000,00 Eur (septyni šimtai devyniasdešimt keturi tūkstančiai eurų)

|  |  |  |  |  |  |  |
| --- | --- | --- | --- | --- | --- | --- |
|  | 2022 m. | 2023 m.  | 2024 m. | 2025 m. | 2026 m. | Visai programai Eur |
| Programai vykdyti planuojamos lėšos  | 158000 | 159000 | 159000 | 159000 | 159000 | 794000 |
| **9. Programos vadovas skelbiamas** instituto interneto svetainėje www.istorija.lt. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_-